CELEX: 32022D0627
Language: el
Date: 2022-04-13 00:00:00
Title: Απόφαση (ΚΕΠΠΑ) 2022/627 του Συμβουλίου της 13ης Απριλίου 2022 για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας

13.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 116/6
               
            
         ΑΠΟΦΑΣΗ (ΚΕΠΠΑ) 2022/627 ΤΟΥ ΣΥΜΒΟΥΛΙΟΥ
         της 13ης Απριλίου 2022
         για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 17 Μαρτίου 2014, το Συμβούλιο εξέδωσε την απόφαση 2014/145/ΚΕΠΠΑ (1).
                  
               
                     (2)
                  
                  
                     Στις 21 Φεβρουαρίου 2022, ο Πρόεδρος της Ρωσικής Ομοσπονδίας υπέγραψε διάταγμα με το οποίο αναγνώρισε την «ανεξαρτησία και κυριαρχία» των εκτός κυβερνητικού ελέγχου περιοχών των περιφερειών Ντονέτσκ και Λουχάνσκ της Ουκρανίας και έδωσε διαταγή να εισέλθουν σε αυτές τις περιοχές οι ρωσικές ένοπλες δυνάμεις.
                  
               
                     (3)
                  
                  
                     Στις 24 Φεβρουαρίου 2022, ο Πρόεδρος της Ρωσικής Ομοσπονδίας ανήγγειλε τη διεξαγωγή στρατιωτικής επιχείρησης στην Ουκρανία και οι ρωσικές ένοπλες δυνάμεις εξαπέλυσαν επίθεση εναντίον της Ουκρανίας.
                  
               
                     (4)
                  
                  
                     Με τις παράνομες στρατιωτικές της ενέργειες, η Ρωσία παραβιάζει κατάφωρα την εδαφική ακεραιότητα, την κυριαρχία και την ανεξαρτησία της Ουκρανίας, καθώς και το διεθνές δίκαιο και τις αρχές του Χάρτη των Ηνωμένων Εθνών.
                  
               
                     (5)
                  
                  
                     Λόγω της ανθρωπιστικής κρίσης που προέκυψε από την απρόκλητη εισβολή των ενόπλων δυνάμεων της Ρωσικής Ομοσπονδίας στην Ουκρανία, το Συμβούλιο θεωρεί ότι, σύμφωνα με το διεθνές ανθρωπιστικό δίκαιο, θα πρέπει να συνεχιστεί στην Ουκρανία η βάσει αρχών ανθρωπιστική δράση από αμερόληπτους ανθρωπιστικούς φορείς για την αντιμετώπιση των ανθρωπιστικών αναγκών του ουκρανικού άμαχου πληθυσμού.
                  
               
                     (6)
                  
                  
                     Ως εκ τούτου, το Συμβούλιο θεωρεί ότι ορισμένες οργανώσεις και οργανισμοί που ενεργούν ως ανθρωπιστικοί εταίροι της Ένωσης θα πρέπει να εξαιρεθούν από την απαγόρευση διάθεσης κεφαλαίων ή οικονομικών πόρων σε καθορισμένα πρόσωπα, οντότητες και φορείς για αποκλειστικά ανθρωπιστικούς σκοπούς στην Ουκρανία.
                  
               
                     (7)
                  
                  
                     Επιπλέον, το Συμβούλιο θεωρεί ότι θα πρέπει να θεσπιστεί μηχανισμός παρέκκλισης για αποκλειστικά ανθρωπιστικούς σκοπούς στη Ουκρανία σε σχέση με τη δέσμευση περιουσιακών στοιχείων και τους περιορισμούς όσον αφορά τη διάθεση κεφαλαίων και οικονομικών πόρων σε καταχωρισμένα πρόσωπα, οντότητες και φορείς.
                  
               
                     (8)
                  
                  
                     Η απόφαση 2014/145/ΚΕΠΠΑ θα πρέπει, κατά συνέπεια, να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 2 της απόφασης 2014/145/ΚΕΠΠΑ προστίθενται οι ακόλουθες παράγραφοι:
            
               
                  «11.   Η απαγόρευση της παραγράφου 2 δεν ισχύει για οργανώσεις και οργανισμούς που αξιολογούνται από την Ένωση ως πυλώνες και με τους οποίους η Ένωση έχει υπογράψει συμφωνία εταιρικής σχέσης χρηματοδοτικού πλαισίου βάσει της οποίας οι οργανώσεις και οι οργανισμοί ενεργούν ως ανθρωπιστικοί εταίροι της Ένωσης, υπό την προϋπόθεση ότι η παροχή των κεφαλαίων ή οικονομικών πόρων που αναφέρονται στην παράγραφο 2 είναι αναγκαία για αποκλειστικά ανθρωπιστικούς σκοπούς στην Ουκρανία.
               
               
                  12.   Σε περιπτώσεις που δεν καλύπτονται από την παράγραφο 11, και κατά παρέκκλιση από τις παραγράφους 1 και 2, οι αρμόδιες αρχές κράτους μέλους μπορούν να χορηγούν ειδικές ή γενικές άδειες, υπό τους γενικούς ή ειδικούς όρους που κρίνουν ενδεδειγμένους, για την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό την προϋπόθεση ότι η παροχή των εν λόγω κεφαλαίων ή οικονομικών πόρων είναι αναγκαία για αποκλειστικά ανθρωπιστικούς σκοπούς στην Ουκρανία.
                  Εν απουσία αρνητικής απόφασης, αίτησης παροχής πληροφοριών ή κοινοποίησης για πρόσθετο χρόνο από την αρμόδια αρχή εντός 5 εργάσιμων ημερών από την ημερομηνία παραλαβής του αιτήματος για τη χορήγηση άδειας, η άδεια θεωρείται ότι έχει χορηγηθεί.
                  Το οικείο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί βάσει της παρούσας παραγράφου, εντός 2 εβδομάδων από τη χορήγηση της άδειας.».
               
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 13 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  Απόφαση 2014/145/ΚΕΠΠΑ του Συμβουλίου, της 17ης Μαρτίου 2014, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ L 78 της 17.3.2014, σ. 16).